EELNÕU	
KORRALDUS	xx.04.2024 nr xx	
Sindi-Lodja silla detailplaneeringu algatamine ja keskkonnamõju strateegilise hindamise mittealgatamine	
Transpordiamet on esitanud Pärnu Linnavalitsusele 02.04.2024 kirjaga nr 8-6/24/5577-1 ettepaneku algatada detailplaneering riigitee nr 59 Pärnu – Tori 1,57. kilomeetril asuva Sindi-Lodja uue silla ja juurdepääsuteede ehitamiseks. Ettepanekule on lisatud eskiisplaan, seletuskiri ja keskkonnamõju strateegilise hindamise (edaspidi KSH) eelhinnang. 
Detailplaneeringu algatamise ettepaneku kohaselt kuuluvad detailplaneeringualasse järgmised kinnistud: Paide maantee T4 (62501:001:0730), Reiu mets (62501:001:0948), Keraamika tn 1 (56801:001:0244), 59 Pärnu-Tori tee (56801:001:0541), Paide maantee kergliiklustee T2 (62401:001:1227), Ristmiku (56801:001:0761), Reiu jõgi (62401:001:1120) ja Reiu jõgi L1 (62520:001:0018). Lisaks on vajalik terviklahenduse saamiseks kaasata katastriüksus 19278 Sindi-Lodja-Silla tee (56801:001:0507).

Detailplaneeringu koostamise vajadus tuleneb soovist ette näha üle Reiu jõe kaasaegsetele nõuetele ja vajadustele vastav kõigi liiklejate ja keskkonnaga arvestav liikluskoridor. Vastavalt looduskaitseseaduse § 38 lg 5 p 9 on kalda ehituskeeluvööndis silla ja avalikult kasutatava tee rajamine võimalik kehtestatud detailplaneeringu või üldplaneeringu alusel. Kehtivates üldplaneeringutes on kajastatud olemasolev Sindi-Lodja sild, kuid üldplaneeringud ei anna ehitusõigust täiendava silla rajamiseks ega tingimusi avalikult kasutatava teede rajamiseks. 

Detailplaneeringu algatamise staadiumis on kaalumisel kolm erinevat stsenaariumit: 
-	olemasolev sild rekonstrueeritakse kergliiklejate sillaks. Uus sild rajatakse autoliiklusele selle kõrvale. Seda stsenaariumit on planeeringu eskiislahenduse joonisel ka läbi mängitud. Selle eeliseks on, et uue silla ehitamise ajal saab veel vana silda kasutada ning liiklus üle jõe säilib kogu ehituse perioodi. Kahe erineva ajastu silla kõrvuti kavandamine võib osutuda keeruliseks ülesandeks nii erinevate konstruktiivsete kui ka arhitektuursete võimaluste osas.
-	olemasolev sild lammutatakse, uus sild ehitatakse uude asukohta ning sellele kavandatakse kõik liiklejagrupid. See ststenaarium annab võimaluse uus sild ära ehitada ning seejärel  tegeleda vana lammutamisega, et tagada liiklus üle jõe kogu ehitusperioodi jooksul. Silla lammutamisega võivad kaasneda keskkonnamõjud.
-	olemasolev sild lammutatakse ning uus kergliiklejate sild ehitatakse samasse asukohta. Sõidutee sild ehitatakse uude asukohta. Selle eeliseks võrreldes eelmise variandiga on kergliiklejatele paremate tingimuste, keskkonna ja ühenduste loomine.

Lõplik stsenaarium valitakse välja peale kõigi alusuuringute valmimist ning nende analüüsimist. Planeeringulahenduse põhimõteteks kõigi stsenaariumite puhul on:
-	turvaliste ühenduste ja liikumisteede kavandamine kõikidele liiklejatele;
-	liikluskoridori autokeskse miljöö vähendamine ning keskendumine jalakäija- ja kergliikleja sõbralikule linnaruumile;
-	kallasradade avamine;
-	võimalikult vähene sekkumine loodus- ja kultuuriväärtuslikku keskkonda.

Detailplaneeringu koostamise ülesandeks on selgitada välja võimalused silla rajamiseks üle Reiu jõe, määrata planeeringualal sillakoridor, ehitusõigus, maakasutuse juhtotstarbed ja nende osakaalud, selgitada välja arhitektuursed ja linnaehituslikud tingimused ning liiklus-, parkimis- ja haljastuslahendus.  

Planeeringualal kehtiva Paikuse valla üldplaneeringu kohaselt on tegemist segahoonestusala maaga ja osaliselt kompensatsioonialaga, kus on lubatud transpordimaa sihtotstarbe planeerimine. Pärnu linna üldplaneeringu kohaselt on tegemist puhke- ja haljasala maa-alaga, mis on avalikuks kasutamiseks mõeldud metsade, parkide, looduslike haljasalade jms alune maa koos seda teenindavate hoonete ja rajatistega. Antud juhul on vajalik planeerida teede- ja tänava maa-ala, mis tagab põhiotstarbe toimimise ja toetab põhiotstarvet. Uue silla ja juurdepääsuteede rajamine ei eelda üldplaneeringu põhilahenduse muutmist.

Detailplaneeringu eskiislahendusele on koostatud OÜ Alkranel poolt keskkonnamõju strateegilise hindamise eelhinnang. Eelhinnang sätestab kokkuvõtvalt järgmised keskkonna tingimused uue silla detailplaneeringu ja projekti koostamisel ning edasisel ehitamisel:
-	uuele sillale ei rajata jõesambaid ehk silla tugisambaid jõkke ei rajata;
-	silla kaldasammaste ehitamine teostatakse väljaspool jõe kõrgveeperioodi. Ehitustööde teostamisel rakendatakse vajadusel meetmeid, mis vähendavad jõkke jõuda võiva heljumi teket ja levikut;
-	silla kaldasammaste asukoha projekteerimisel arvestatakse vajadusega jätta silla alla kallasrajad;
-	sillalt formeeruvat sademevett ei juhita otse jõkke;
-	silla ehitamiseks võimalikud ajutised Reiu jõkke paigaldatavad ehitised võivad jões paikneda vaid võimalikult lühikese aja jooksul. Ehitustegevus jões võib toimuda vaid jõe madalveeperioodil vahemikus 15. juuni - 30. september;
-	projekteerimise ja ehitamise käigus arvestatakse piirkonna maapinna lihkeohtlikkusega. Viiakse läbi pinnaseuuringud ja stabiilsusarvutused konkreetse lahenduse kohta ning vajadusel võetakse kasutusele meetmed nõlvastabiilsuse suurendamiseks, et vältida maalihke ja kaldaerosiooni teket silla ja juurdepääsutee rajamise käigus;
-	uue silla ja juurdepääsutee projekteerimisel ning rajamisel eemaldatakse kõrghaljastust vaid mahus, mis on möödapääsmatult vajalik.

KSH eelhinnangu tulemuste alusel saab järeldada, et olulise ebasoodsa (negatiivse) keskkonnamõju avaldumist ei ole strateegilise dokumendi koostamise algatamisel, koostamisel ja rakendamisel ette näha. Seisukoha keskkonnamõjude strateegilise hindamise mittealgatamise kohta on andnud järgmised isikud ja asutused: XXXXX

Lähtudes eeltoodust ja planeerimisseaduse § 128 lg 1, § 129 lg 1, keskkonnamõju hindamise ja keskkonnajuhtimissüsteemi seaduse § 6 lg 2 p 10, § 33 lg 2 p 4, § 35 lg 5 ja Pärnu Linnavolikogu 01.02.2018 määruse nr 4 „Planeerimise ja ehitusalase tegevuse korraldamine Pärnu linnas” § 3 
p 2 ja p 3 alusel ning arvestades 02.04.2024 avaldust

1. Algatada Pärnu linnas Sindi-Lodja silla detailplaneeringu koostamine. Detailplaneeringu koostamise ülesandeks on selgitada välja võimalused silla rajamiseks üle Reiu jõe, määrata planeeringualal sillakoridor, ehitusõigus, maakasutuse juhtotstarbed ja nende osakaalud, selgitada välja arhitektuursed ja linnaehituslikud tingimused ning liiklus-, parkimis- ja haljastuslahendus.  
Detailplaneering koostatakse kehtivate üldplaneeringute kohasena.

2. Planeeringu koostamisel tuleb arvestada järgmiste seisukohtadega:
2.1. planeeringuala arhitektuurne lahendus peab sobituma keskkonda ja väärtustama ümbritsevat linnaruumi; 
2.2. liikluslahendus peab tagama planeeringuala ja selle lähiümbruse kõigi liiklusvoogude sujuva ja tõrgeteta toimimise, liiklusskeemi koostamisel võidakse muuta planeeringuala ulatust;
2.3. parkimine ja haljastus lahendada kehtivate standardite kohaselt, planeerida avalikud parklad jõe kasutajate tarbeks; 
2.4. detailplaneeringuga kavandatud tegevused ei tohi põhjustada olulisi häiringuid ümbritsevas linnaruumis. 
2.5. Planeerida nõuetekohased ja mugavalt kasutatavad ühistranspordi peatused mõlemale poole Paide maanteed.

3. Kinnitada planeeritava maa-ala asukohaskeem, mis on käesoleva korralduse lahutamatu lisa (Lisa 1).

4. Võttes aluseks koostatud keskkonnamõju strateegilise hindamise eelhinnangu (Lisa 2), mitte algatada Sindi-Lodja silla detailplaneeringu keskkonnamõju strateegilist hindamist. Detailplaneeringu koostamise algataja, korraldaja ja kehtestaja on Pärnu Linnavalitsus (Suur-Sepa 16, Pärnu linn; linnavalitsus@parnu.ee). Detailplaneeringu koostaja on OÜ Roadplan (Tiigi 78, Tartu 50410; info@roadplan.ee). Detailplaneeringu algatamise ja keskkonnamõju strateegilise hindamise mittealgatamise korraldusega on võimalik tutvuda Pärnu linna veebilehel ja Pärnu linnavalitsuses lahtiolekuaegadel.

5. Täiendav vajadus võimalikeks uuringuteks selgub detailplaneeringu koostamise käigus.

6. Enne detailplaneeringu koostamise alustamist sõlmida huvitatud isikul Pärnu Linnavalitsuse planeerimisosakonnaga asjakohane leping detailplaneeringu koostamiseks, mis sisaldab muuhulgas planeeringu koostamise täpsustatud ajakava, mis ei või olla pikem kui kolm aastat menetluse algatamisest.

7. Detailplaneeringu koostamisel arvestada detailplaneeringu koosseisu ja vormistamise nõuetega, mis on kättesaadavad Pärnu linna veebilehel. Detailplaneeringu seletuskirja mahus esitada muuhulgas planeeringu elluviimiseks vajalikud tegevused ja nende järjekord. Detailplaneeringu kehtestamisele suunamisel tuleb arvestada riigihalduse ministri 17.10.2019 määrusega nr 50 „Planeeringu vormistamisele ja ülesehitusele esitatavad nõuded“.

8. Huvitatud isikul esitada Pärnu Linnavalitsuse planeerimisosakonnale ülevaatamiseks detailplaneeringu lahenduse esialgne kavand (eskiis), sealhulgas illustratiivne joonis.

9. Detailplaneering koostatakse koostöös valitsusasutustega, kelle valitsemisalas olevaid
küsimusi detailplaneering käsitleb. Detailplaneering on vaja kooskõlastada Transpordiameti, Keskkonnaameti, Muinsuskaitseameti, Terviseameti ja Päästeametiga. Vajadusel määrab Pärnu Linnavalitsus täiendavad koostöötegijad.

10. Detailplaneeringu koostamise käigus tehakse koostööd planeeritava maa-ala kinnisasjade ja naaberkinnisasjade omanikega, tehnovõrkude omanike või valdajatega. Detailplaneeringu koostamisse kaasatakse isikud, kelle õigusi võib planeering puudutada, ja isikud, kes on avaldanud soovi olla selle koostamisse kaasatud. 

11. Pärnu Linnavalitsus võib detailplaneeringu koostamise lõpetada, kui koostamise käigus ilmnevad asjaolud, mis välistavad planeeringu elluviimise tulevikus või planeeringu koostamise eesmärk muutub oluliselt koostamise käigus.

12. Pärnu Linnavalitsuse planeerimisosakonnal korraldada teate avaldamine Ametlikes Teadaannetes ja Pärnu linna veebilehel 14 päeva jooksul ning ajalehes Pärnu Postimees 30 päeva jooksul detailplaneeringu algatamisest arvates.

13. Korraldus jõustub teatavakstegemisest.
(allkirjastatud digitaalselt)
Romek Kosenkranius
linnapea	(allkirjastatud digitaalselt)
Taavi Käärid
linnasekretär